端午述懷
作者：白玉蟾
朝代：宋

paragraphs: 方瀛山上風颼颼，五月六月常如秋。
松花落地鶴飛去，萬頃白雲空翠浮。
夜半蟾蜍落丹井，琪林深鎖寒葉暝。
滿天白露點蒼苔，蛙市一散萬籟靜。
三樹兩樹啼斷猿，樹冷棲禽夜不眠。
數點飛螢戀沙徑，山腰石潤悲寒泉。
鍾聲隔斷華胥路，不知蝴蝶蜚何處。
摩挲兩眼摺紙衾，人道今辰正端午。
曉雨初霽梅子肥，龍孫脫籜新燕飛。
山居蕭然無一物，摘薺搗麥充晨炊。
憶著往年五月四，葛巾羽扇鸞溪市。
龍艘破浪槳萬枝，鉦鼓聒天旗掣水。
紙錢飛起屈原祠，行人往來如蟻移。
桐花入鬢綵繫臂，家家禦疫折桃枝。
庭前綠艾制綠虎，細切菖蒲斟綠醑。
羹鵝鱠鯉辦華筵，冷浸水團包角黍。
今年寂寞坐空山，山雨山風生曉寒。
默菴令我休噫氣，作詩畧述山居意。
安得兩腋生飛翰，與君飛上泬寥間，免使在世賦辛酸。